Se l'union a fâs le fuarce, le fuarce a no a l'aiar di poiâsi da nô.
Par furtune, le fuarce papâl a no é plui chê di prime cuant che par fâ un bal al bisugnave domandâ le permission al plevan. Ma se lis glêsiis a si svueidin, chei che restin a son simpri avonde potents par rindi impotents chei ch'a volaressin ignorâiu o disglonfâur lis gomis.
Insome o sin simpri aí. Se 'l Pasolin al fos achi, invesit di esi considerât il plui âlt inteletuâl furlan al sarès mandât in mone come il plui grant dai rompibalis e so fradi copât al si fasarès ricopâ.
O sin simpri aí.
Baste sintî ce tancj politicants ch'a saltin fûr ogni che âltre dí.
Ducj come duces in miniature ch'a fasin spetacul par contradîsi un cu l'âltri a proposit di rôbis ch'a non an nuje di viodi cul Friûl, tant al é vêr che cuant ch'a varessin di tignî pal Friûl, a si metin cuintri. Il passât da l'Italie nus mostre che il paîs al é simpri stât frazionât in piçui bacons di tiare ch'a si fasevin vuere.
Po ben o sin simpri aí.
Se po, ogni bacon di tiare al é sparniçât in bacons di partîts ce ch'al nus reste al é juste un grum di fruçons.
Intant che in Italie a si faseve il rinasciment, dissal Orson Welles, in Suizare e fasevin arlois a cucu.
E in Friûl ce vino fat?
Al si puedarès dî che plui o sin difarents e plui o vin le pusibilitât di fâsi concurince. Forsit tal rinasciment al é stât cussí enfre i ducâts, e i archiducâts di là di Vignêsie ma da nô, invesit di fâ cresci le concurince e le voe di vinci o vin fat cresci le apatie e le pôre di movisi. Pôre di tignî par une cause ch'o crodin simpri pierdude.
Dome une rôbe al puedarès unînus: Un campionât di calcio indulà che l'udinês al sarès vincidôr...Ma come che chest a nol rive nancje a ogni muart di pape, a nol é doman ch'al sucedarà.
Camarîr, se chest al é un café, puartimi un té, se chest al é un te puartimi un café.
Par me ancje L'Illy al é un café furlan ma parcé il camarîr mi puartial un té in tune cjicare di café? O sin simpri aí.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn